Id-Deċiżjoni tal-kummissjoni
tat-13 ta’ April 2004
li temenda l-Annessi I u II tad-Deċiżjoni 2002/308/KE li tistabbilixxi listi ta’ żoni approvati u rziezet approvati fir-rigward ta’ waħda jew aktar mill-mardiet tal-ħut is-settiċemija emorraġika virali (VHS) u n-nekrożi ematopojetika infettiva (IHN)
(innotifikata skond id-dokument numru K(2004) 1309)
(Test b’rilevanza għaż-ŻEE)
(2004/373/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/67/KEE tat-28 ta’ Jannar 1991 dwar il-kondizzjonijiet tas-saħħa ta’ l-annimali li jirregolaw it-tqegħid fis-suq ta’ annimali u prodotti ta’ l-akwakultura [1], u partikolarment l-Artikoli 5 u 6 tagħha,
Billi:
(1) Id-Deċiżjoni tal-Kummissjoni 2002/308/KE [2], tistabbilixxi l-listi ta’ żoni approvati u azjendi ta’ l-akwakoltura approvati li jinsabu f’żoni mhux approvati fir-rigward ta’ ċertu mard tal-ħut.
(2) Franza u l-Ġermanja issottomettew il-ġustifikazzjonijiet għall-kisba ta’ l-istatus ta’ żoni approvati, fir-rigward tal-VHS u l-IHN, għal ċerti żoni fit-territorju tagħhom. Id-dokumentazzjoni provduta turi li dawk iż-żoni jilħqu l-ħtiġiet ta’ l-Artikolu 5 tad-Direttiva 91/67/KEE. Għalhekk jikkwalifikaw għall-istatus ta’ żoni approvati u għandhom jiżdiedu mal-lista ta’ żoni approvati,
(3) L-Awstrija u l-Italja issottomettew il-ġustifikazzjonijiet għall-kisba ta’ l-istatus ta’ rżiezet approvati f’żoni mhux approvati, fir-rigward tal-VHS u l-IHN, għal ċerti rziezet fit-territorju tagħhom. Id-dokumentazzjoni provduta turi li dawk l-irżiezet jilħqu l-ħtiġiet ta’ l-Artikolu 6 tad-Direttiva 91/67/KEE. Għalhekk jikkwalifikaw għall-istatus ta’ razzett approvat f’żona mhux approvata u għandhom jiżdiedu mal-lista ta’ irziezet approvati.
(4) L-Italja nnotifikat sejba posittiva ta’ VHS fil-pike (Esox lucius) f’parti ta’ żona kontinentali qabel ikkunsidrata ħielsa mill-mard, u f’razzett li qabel kien ikkunsidrat ħlieles mill-VHA. L-istatus approvat għaż-żona kontinentali u r-razzett fir-rigward tal-VHS għandu għalhekk jitħassar.
(5) Id-Deċiżjoni 2002/308/KE għandha, għalhekk tkun emendata skond dan.
(6) Il-miżuri li hemm provediment dwarhom f’din id-Deċiżjoni huma skond l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2002/308/KE hija emendata kif ġej:
1. L-Anness I jinbidel bit-test ta’ l-Anness I ta’ din id-Deċiżjoni.
2. L-Anness II jinbidel bit-test ta’ l-Anness II ta’ din id-Deċiżjoni.
Artikolu 2
Din id-Deċiżjoni hija ndirizzata lill-Istati Membri.
Magħmula fi Brussel, fit-13 ta’ April 2004.